﻿ Ахат, Сигнал и Милена се качват на голямата сцена в НДК - Cross.bg
Ахат, Сигнал и Милена се качват на голямата сцена в НДК
09 Септември 2019 | 10:22
/КРОСС/ Ако помните времето, когато музиката в България се издаваше първо на плочи... Ако помните кога се родиха звездите в българския рок... Ако помните първите им концерти в една епоха, когато бунтът бе част от музиката, то Походът на българския рок е точно за вас!
Съставът, който ще покори голямата сцена, е специално подбран за ценителите на рока. Полускъпоценният камък Ахат сияе от 1986 г., когато се обединяват талантливите, дългокоси момчета от Музикалната академия и ХТИ. От онези далечни времена, чак до днес, десетилетия по-късно, Ахат разтърсват сцената и покоряват сърца. Статутът на групата в рок средите се затвърдява и от факта, че пътят, изминат оттогава, ги довежда рамо до рамо с извънземни музиканти от калибъра на Black Sabbath, Uriah Heep, Iron Maiden, Whitesnake, Deep Purple...
Примата на българския рок, иконичната Милена Славова е цветето на този зрелищен концерт. Тя започва своята кариера по 80-арски и типично за времето си. От Рок трио МИЛЕНА, през РЕВЮ, ОРИОН, ЕРА. Класирана за "Най-добра рок-певица" и вовеки символ на женското присъствие в бг рока. Милена има забележително участие в поредица култови фестивали и умопомрачителна соло кариера на двуезичен музикант: от тв водеща, модел, рок кралица, поданик на Англия до творец - искрен и неподправен, просто изпълнител с мисия. Милена е изключително харизматична и е абсолютно гарантирано, че всяко концертно появяване на пънк иконата носи забавление от най-високо измерение.